《霜叶飞 秋暮过亏园，同次米赋》
清代·冯煦

峭寒如雨。帘阴暗、斜阳犹恋庭宇。苔花吟老断无人，奈此时情绪。

浑不记、留题甚处。暗虫蚀尽东墙树。且共倚危阑，怕寸碧烟空，薄游今已非故。

曾是选石延云，洗瓢邀月，烂藤香里同住。年年散发弄凉秋，有几多凄楚。

莫更问、琴歌酒赋。庾郎先自伤迟暮。算我亦漂零久，负了沙边，旧盟鸥鹭。

作者简介：冯煦（1842～1927）原名冯熙，字梦华，号蒿庵，晚号蒿叟、蒿隐。江苏金坛五叶人。少好词赋，有江南才子之称。光绪八年(1882) 举人，光绪十二年（1886）进士，授翰林院编修。历官安徽凤府知府、四川按察使和安徽巡抚。辛亥革命后，寓居上海，以遗老自居。曾创立义赈协会，承办江淮赈务，参与纂修《江南通志》。冯煦工诗、词、骈文，尤以词名，著有《蒿庵类稿》等。